Útrahívás
Képedet halk ritmusok ősi habján
hadd viszem csak, szép, kicsi lány, magammal.
Ismeretlen, messzi vizek hulláma,
       halld, idemormol.

Libbenő, lágy árnyad az ár locsolja -
csolnakom ring, szállna az útra máris!
Ó, hiszen vár engem a messzi szépség
       szűz kikötője!

Jöjj velem hát, - szebb legyen égi partja
s büszke várát nagy szemed enyhe fényén
símogatván, tégye barátosabbá
       ifjui kellem!

Jöjj, utunkon majd gyönyörű szivárvány
színü álmom fárosza gyúl, ha este
fölsuhanván vágyim, utánad úsznak
       s csillog ezüstjük!

Jöjj velem, mert nélküled is megyek már!
Eh, mit is vársz - jössz-e, vagy elragadlak -
akarásom nem töröm össze lányos
       ostobaságon!

József Attila
Versek

A másik változat:

Lelkedet halk ritmusok õsi habján
Hadd viszem csak, szép kicsi lyány, magammal:
Ismeretlen messzi vizek hulláma,
Halld, ide mormol.

Libbenõ szép szívem az ár locsolja,
Csolnakom ring - szállna az útra mégis,
Ó, hiszen vár engem a messzi Szépség
Szûz kikötõje!

Jöjj velem hát, szebb legyen égi partja
S büszke várát nagy szemed enyhe fényén
Simogatván, tegye barátosabbá
Ifjúi kellem.

Jöjj utunkon majd gyönyörû szivárvány
Színû álmom fárosza gyúl, ha este
Fölsuhanván, vágyaim utánad úsznak
S csillog ezüstjük.

Jöjj velem, mert nélküled is megyek már!
Eh, mit is vársz - jössz-e vagy elragadlak:
Akarásom nem töröm össze lányos
Ostobaságon!
Versek